**POROČILO O IZMENJAVI AMSTERDAM (2017/18, 2 SEMESTER)**

ŠTUDIJ, PROFESORJI, KAKOVOST

Za izmenjavo sem se odločila v tretjem letniku za drugi semester študija. Sama izmenjava je bila odlična izbira. Poleg izpolnjevanja svojega znanja imate priložnost spoznati ogromno ljudi, se naučiti samostojnega življenja, spoznati drugo kulturo, način življenja ter pridobiti izkušnje za prihodnost.

Izbrala sem program Promoting Human Rights in Urban Communities, ki je potekal na Amsterdam University of Applied Sciences. Predavanja sem imela trikrat tedensko približno po pet ur, vsa pa so potekala v angleščini. Sam študij je po zahtevnosti zelo variiral, nekaj teorije, ki smo jo tam poslušali, smo jo pri nas predelali že v prvem letniku, veliko pa je bilo novega ter predvsem iz popolnoma novega zornega kota. Študij je kakovosten, vendar pa se vseeno zavedajte, da je to Hogeschool, torej eno stopnjo nižje od univerze ter zato lažje. Vseeno pa profesorji veliko zahtevajo in so znani po tem, da ocene, kot je 10, neradi delijo, vendar jih je vseeno mogoče dobiti. Predvsem je potrebno izpostaviti njihov način učenja. Pri nas je veljalo sprotno učenje, kar je pomenilo, da si pred predavanji dobil gradivo, ki si ga moral predelati, da si na samem predavanju o temi lahko že debatiral. Osebno sem velik pobudnik takega sistema, saj ti sprotno delo ne vzame veliko časa, odneseš pa veliko več. Ker si tako rečeno nenehno prisiljen slediti, si veliko več zapomniš in na koncu pri izpitu nimaš veliko dela z učenjem. Poleg dobrega sistema so bili tudi profesorji zelo zavzeti. Vsak je k programu doprinesel nekaj novega, zelo je veljal dinamični kontakt (med predavanji je veliko debatiranja, dela v skupinah, bolj razgibanega predavanja). Profesorji so tudi vaši mentorji pri praksi ter vsi pripravljeni pomagati. V našem programu smo imeli težave le z enim profesorjem, ki nikakor ni bil primeren za poučevanje, vendar ga za naslednje leto ne bodo več vključevali. Še nekaj je treba poudariti: čeprav so predmeti zelo različni, se med seboj vsi povezujejo, tako da zares na koncu odnesete obširno znanje. Edina negativna pripomba bi bila glede organizacije programa. V času moje izmenjave je program potekal šele drugo leto, organizatorji pa so bili bolj psihološko kot organizacijsko usmerjeni. Nekoliko več je na vas, da preverjate, ali so profesorji že ocenili izpite, ali so prejeli tudi vaše seminarske, če so ocene vpisane itd. Nikoli ni bilo večjih dilem, se pa je opazilo, da niso ravno vešči v organizaciji, zato je bilo nekaj nepotrebnih zapletov.

ŽIVLJENJSKI STROŠKI IN STIL ŽIVLJENJA

Življenjski stroški so seveda višji kot v Sloveniji. Jaz sem bila zaradi majhne ponudbe sob na koncu v studiu, torej s svojo kuhinjo in kopalnico. Stanovala sem v novem študentskem bloku, zelo dobro opremljenem, a žal 30 min oddaljenem od vsega, torej centra in faksa. Za studio sem plačevala 560 €, kar je bila tudi ena izmed višjih cen za študentske sobe. Cena večinoma variira od 350 € do 600 €, vendar za 350 € ne dobiš ravno kvalitete. Ironija pa je, da so tudi sobe z zelo dobro lokacijo iz osebnih izkušenj bile slabše kot tiste oddaljene. Veliko dražji pa je tudi življenjski stil, torej nočno življenje, restavracije, dogodki itd. Živilske trgovine pa so na našem nivoju oz. npr. Lidl je bil občasno tudi cenejši. Tako se na mesec približno zapravi od 700 € do 1000 €, odvisno od vaših stroškov.

Če živite na Nizozemskem, kaj kmalu ugotovite, da so ljudje veliko bolj odprti, družabni, sproščeni, vi pa imate veliko več možnosti za družabne in poslovne priložnosti. Ljudje v Amsterdamu svoj čas zelo radi preživljajo zunaj, v parku ali restavracijah. Osebno sicer nisem imela toliko stikov z domačini kot z drugimi mednarodnimi študenti, saj je vaš krog sošolcev večinoma mednaroden. Prav tako Amsterdam ponuja veliko aktivnosti za mednarodne študente (priporočam, da sledite ISN in ESN), od zabav do delavnic. Poleg študentskih organizacij vam tudi priporočam, da sledite dogodkom CREA in svoje fakultete, saj ponujajo ogromno paleto različnih dogodkov.

Nizozemska je seveda znana po svojih kolesih, tako vam tudi priporočam, da si svojega priskrbite še pred vašim prihodom, saj ga boste rabili v slabem ali dobrem vremenu. Jaz sem svojega dobila prek BikeBoys, saj jih je priporočila tuja fakulteta, kolo je stalo 125 €, dobite pa ob vrnitvi 50 € nazaj. Osebno sem bila zelo zadovoljna z njihovimi storitvami, vem pa, da kolo lahko dobite tudi nekoliko ceneje.

Še nekaj uporabnih napotkov:

Dnevna vstopnica za prevoze (metro, tramvaj, avtobus): 7,5 €

Enourna vozovnica: 3 €

3-dnevna vstopnica: 17,50 €

Živalski vrt: ob priložitvi potrdila o študiju je karta le 3 €, drugače 23 €

Priporočam vam, da si ogledate tudi druga mesta na Nizozemskem, kot so Haag, Rotterdam, Utrecht itd., za prevoz pa uporabljate Flixbus ali druge nizkocenovce, saj vas npr. povratna karta do Haaga pride 10 €, z vlakom pa 24 €. Priporočen pa je tudi nakup Oystercarda, saj s to karto lahko ceneje uporabljate javne prevoze po Amsterdamu, lahko pa uporabljate tudi javna kolesa, vi ali vaši domači (na eno karto si lahko sposodite dve kolesi). Če ste ljubitelj muzejev, pa vam nadvse priporočam nakup Museumkaart, saj imate dostop do skoraj vseh muzejev na Nizozemskem, ne le v Amsterdamu, poleg tega pa tudi do drugih znamenitosti, kot so cerkve in določene razstave.

Če imate še kakšno dodatno vprašanje me lahko kontaktirate na: sarah.kondic@mail.com, vendar pa po letu 2019 kontaktirajte novejše študente.